
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


Tiranë, më 19 prill 2022 



RAPORT
(Për dhënie mendimi)

PËR PROJEKTLIGJIN
AKTIN NORMATIV "PER MIRATIMIN E DISA NDRYSHIMEVE
TE NENSHKRUARA (AMENDIMI I TRETE) NE MARREVESHJEN
PER PRODHIMIN DHE FURNIZIMIN, NGA DHE NDERMJET 
PFIZER EXPORT B. V. DHE MINISTRISE SE SHENDETESISE
DHE MBROJTJES SOCIALE TE SHQIPERISE, MINISTRIT
TE SHTETIT PER RINDERTIMIN DHE INSTITUTIT TE SHENDETIT
PUBLIK, MIRATUAR ME AKTIN NORMATIV NR.3, DATE 18.1.2021,
TE KESHILLIT TE MINISTRAVE, TE NDRYSHUAR"


· HYRJE

Më datë 19 prill 2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi Akti normativ “Për miratimin e disa ndryshimeve të nënshkruara (amendimi i trete) në marrëveshjen për prodhimin dhe furnizimin nga dhe ndërmjet Pfizer Export B. V, Ministrisë së Shëndetësisë dhe Mbrojtjes Sociale të Shqipërisë, Ministrit të Shtetit për Rindërtimin dhe Institutit të Shëndetit Publik, miratuar me aktin normativ nr.3, datë 18.1.2021, të Këshillit të Ministrave, të ndryshuar”, propozuar nga Këshilli i Ministrave.

Në mbledhjen e Komisionit për paraqitjen e nismës ishtin të pranishëm znj. Vjollca Braho, Zëvendësministre e Shëndetësisë dhe Mbrojtjes Sociale, znj. Eugena Tomini, Drejtore e Institutit të Shëndetit Publik e të ftuar të tjerë.


I.	BAZA KUSHTETUESE E PROJEKTLIGJIT 

Propozimi i aktit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.




II.	QËLLIMI DHE PËRMBAJTJA E PROJEKTLIGJIT

Qëllimi i tij është miratimi i disa ndryshimeve në marrëveshjen me kompaninë Pfizer, të cilat do të mundësojnë blerjen e dozave për vitin 2022.
Ky akt ka si qëllim që të përcaktojë sasinë e furnizimit me doza vaksine anticovid Pfizer për vitin 2022. Amendimet përcaktojnë rregullat e zbatueshme të vendosjes së produktit në Shqipëri, ndër të tjera, që Pfizer do të veprojë në përputhje me të gjitha licencat dhe lejet rregullatore qeveritare dhe me të gjitha praktikat aktuale lidhur me proceset e saj të prodhimit e të paketimit, objektet apo të tjera, për të lejuar përmbushjen e detyrimeve të saj sipas këtij ligji. Pfizer-i do të sigurohet që i gjithë produkti të jetë i etiketuar dhe i paketuar siç duhet në përputhje me autorizimin, specifikimet dhe standardet e materialeve të praktikave aktuale të prodhimit në fuqi.

III. 	EFEKTET FINANCIARE
Sa i takon efekteve financiare, sqarojmë se ky akt normativ shoqërohet me efekte financiare, të cilat do të mbulohen nga buxheti i alokuar për Ministrinë e Shëndetësisë dhe Mbrojtjes Sociale për furnizimin me vaksina për vitin 2022.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë nismë në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Vjollca Braho, Zëvendësministre e Shëndetësisë dhe Mbrojtjes Sociale
Znj. Braho, bëri prezantimin e nismës duke theksuar se akti është në përputhje dhe në zbatim të programit politik të qeverisë shqiptare. Më tej, duke iu përgjigjur edhe interesimit të deputetëve, Zëvendësministrja informoi mbi kalendarin e mbritjes së vaksinave dhe vazhdimin e procesit të vaksinimit.
Znj. Klodiana Spahiu, në cilësinë e relatores, duke falënderuar Zëvendësministren për prezantimin e detajuar, vlerësoi rëndësinë e nismës dhe bëri disa sqarime përsa i përket tipologjisë së vaksinave. Më tej ajo ftoi tërë deputetët ta miratonin nismën ligjore si dhe të japin tërë kontributin e tyre për sensibilizimin e qytetarëve lidhur me rëndësinë e vaksinimit përfshirë edhe të fëmijëve. Për këtë ajo theksoi dhe rolin e Grupit parlamentar “Miqtë e Fëmijëve” në këtë drejtim.  
Deputeti Tritan Shehu u shpreh se akte të tilla të rëndësishme që gëzojnë mbështetje konsensuale mund të kalojnë me një procedurë më të tjeshtë pa qenë e nevojshme të kalojnë nëpërmjet Komisioneve parlamentare. 
Znj. Mimi Kodheli, në përfundim të diskutimeve, pasi shprehu mbështetjen ndaj nismës sikurse dhe ndaj komenteve të z. Shehu, ftoi Komisionin për të votuar aktin unanimisht.




· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi nismën  në parim,  nen për nen dhe në tërësi dhe pasi e miratoi atë me unanimitetin e deputetëve të pranishëm u shpreh dakord për kalimin e këtij aktit për miratim në seancë plenare.  

   RELATOR                                                                                      KRYETARE

Klodiana SPAHIU                                                                         Mimi KODHELI

